สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 22 เม.ย.58
22 เม.ย. 2558

– เงินเยนอยู่ที่ระดับ 119.39/42 เยน/ดอลลาร์ จากตอนเช้าที่อยู่ที่ระดับ 119.65/70 เยน/ดอลลาร์
– เงินยูโรอยู่ที่ระดับ 1.0791/0793 ดอลลาร์/ยูโร จากตอนเช้าที่อยู่ที่ระดับ 1.0724/27 ดอลลาร์/ยูโร
– ดัชนี SET ปิดวันนี้ที่ระดับ 1,552.01 จุด ลดลง 17.34 จุด, -1.10% มูลค่าการซื้อขาย 42,893.94 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 851.63 ล้านบาท (SET+MAI)
 
– นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) กล่าวถึงภาวะเงินบาทแข็งค่าในช่วงนี้มาจากปัจจัยจากต่างประเทศ เนื่องจากดอลลลาร์อ่อนค่าหลังตัวเลขเศรษฐกิจของสหรัฐออกมาไม่ค่อยดี ซึ่งเรื่องนี้ธนาคารแห่งประเทศไทย (ธปท.) และคณะกรรมการนโยบายการเงิน (กนง.) ได้ติดตามสถานการณ์อย่างใกล้ชิด
ผู้ว่าการ ธปท.กล่าวว่า สำหรับภาวะเศรษฐกิจของประเทศไทยในช่วงไตรมาส 2/58 คาดว่าน่าจะขยายตัวเป็นบวกมากขึ้นกว่าช่วงไตรมาสแรก ส่วนกรณีที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประเมินว่าภาวะเศรษฐกิจไตรมาส 1/58 จะขยายตัวที่ระดับ 3% คงต้องดูว่าเป็นการเปรียบเทียบกับช่วงเวลาใด หากเทียบกับช่วงเดียวกันของไตรมาส 1/57 จะมีอัตราการขยายตัวที่สูง เพราะมีฐานต่ำ แต่หากเทียบกับไตรมาสสุดท้ายของปี 57 อาจมีอัตราการขยายตัวที่ต่ำลง
– นายสมหมาย ภาษี รมว.คลัง ต้องการเห็นเศรษฐกิจของประเทศในปีนี้เติบโตได้ถึง 3% ซึ่งเป็นการประมาณการที่รวมกับผลกระทบจากการส่งออกชะลอตัวไปแล้ว และล่าสุดยังมีปัญหาที่สหภาพยุโรป (EU) ให้ใบเหลืองการประมงของไทยที่อาจเกิดผลกระทบต่อการส่งออกเพิ่มขึ้น เพราะอียูเป็นหนึ่งในตลาดส่งออกหลักของไทย โดยมั่นใจว่าทางการจะแก้ไขปัญหาดังกล่าวได้ ขณะที่กระทรวงพาณิชย์กำลงเร่งรัดผลักดันเพื่อให้การส่งออกกลับมาขยายตัวดีขึ้น ซึ่งกระทรวงการคลังก็พร้อมเอาใจช่วยเต็มที่
– นักวิเคราะห์หลายรายคาดการณ์ว่า ธนาคารกลางจีนจะปรับลดสัดส่วนการกันสำรองสำหรับธนาคารพาณิชย์ (RRR) ลงอีกในปีนี้ หลังจากที่ได้ปรับลดไปแล้ว 1% เมื่อวันจันทร์ที่ผ่านมา
– ตลาดหุ้นยุโรปเปิดตลาดดีดตัวขึ้นในวันนี้ โดยดัชนี Stoxx Europe 600 ปรับขึ้น 0.6% แตะที่ 411.39 จุด เมื่อเวลาประมาณ 08.10 น. ตามเวลาลอนดอน เพราะได้แรงหนุนจากผลประกอบการที่แข็งแกร่งเกินคาดของบริษัทเอกชน รวมถึงบริษัทโรช โฮลดิงส์
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงปรับตัวขึ้น 50 ดอลลาร์ฮ่องกง ปิดที่ระดับ 11,100 ดอลลาร์ฮ่องกง/ตำลึงในวันนี้ โดยราคาดังกล่าวเทียบเท่ากับ 1,202.26 ดอลลาร์สหรัฐ/ทรอยออนซ์ เพิ่มขึ้น 5.42 ดอลลาร์ ที่อัตราแลกเปลี่ยนล่าสุด 1 ดอลลาร์สหรัฐ/ 7.75 ดอลลาร์ฮ่องกง
 
ที่มา: สำนักข่าวอินโฟเควสท์